Gedagte vir die dag: Liefde is ononderhandelbaarFoto: pixabay.com Noudat julle julle in gehoorsaamheid aan die waarheid gereinig het om mekaar as broers ongeveins lief te hê, moet julle mekaar dan ook van harte en vurig liefhê. (1 Petrus 1:22) Die een eienskap wat vir ’n Christen ononderhandelbaar is, is liefde vir mekaar. Jesus sê duidelik dat mense wat mekaar liefhet, die hele wet vervul. Liefde is dan ook die eienskap wat God se kinders van alle ander mense onderskei. Bybelse liefde is egter altyd in stryd met die mens se selfsugtige aard, en kom ongelukkig nooit vanself nie. Die Nuwe Lewende Vertaling stel dit vir my baie mooi: “Daarom moet julle sorg dat julle mekaar van harte liefhet, al vra dit inspanning.” Dit is net mense wat weergebore is wat mekaar op hierdie manier kan liefhê, skryf Petrus (vers 23). In sy boek Wandel deur die Woord som Johan Smit dit mooi op: “Die liefde is nie die vrug van ons persoonlike vermoëns nie, maar die bewys van ons kindskap van God” (p. 279). Kan die mense wat jou ken al hierdie liefde in jou lewe raaksien? Hemelse Vader, ek skiet so ver tekort as ek my liefde meet aan die onselfsugtige liefde wat U van u kinders vra. Help my om my liefde vir ander mense met my lewe te bewys. Amen.